b'\n_START_ARTICLE_\nLipica\n_START_SECTION_\nGeografija\n_START_PARAGRAPH_\nNaselje Lipica le\xc5\xbei na nadmorski vi\xc5\xa1ini 402 m, ob regionalni cesti \xc5\xa1t. 205, tik ob dr\xc5\xbeavni meji z Italijo in je le 11 km oddaljena od Trsta. Obdana je z zna\xc4\x8dilnim kra\xc5\xa1kim okoljem, bujnimi travniki na katerih rastejo hrast, lipa in kostanj. Njive so na dnu dolov; znani so Mebelinovec, Srnjak in \xc5\xa0kilanov dol imenovan po tr\xc5\xbea\xc5\xa1kih \xc5\xa1kofih. Na severni strani je opu\xc5\xa1\xc4\x8den \xc4\x8cufarjev kamnolom in vhod v opu\xc5\xa1\xc4\x8den premogovnik, ki je deloval od leta 1778 do 1817. S premogom je zalagal rafinerijo sladkorja na Reki._NEWLINE_K Lipici sodi tudi zaselek \xc5\xa0kibini. Nad naseljem se dviga hrib imenovan Koko\xc5\xa1 (667 m), po katerem poteka dr\xc5\xbeavna meja._NEWLINE_V okolici Lipice se nahaja ve\xc4\x8d kra\xc5\xa1kih jam: Kal\xc4\x8devska jama, Dolga jama, Polhkova pe\xc4\x8d, Velbenca in bolj znana Lipenska jama, globoka 137 m in dolga 662 m. V bli\xc5\xbeini je tudi najbolj znana okoli 1300\xc2\xa0m dolga jama Vilenica, ki je verjetno najstarej\xc5\xa1a turisti\xc4\x8dna jama na svetu, saj v njej potekajo (po pisnih virih) organizirani v\xc3\xb3deni ogledi \xc5\xbee od leta 1633.'